b"\n_START_ARTICLE_\nVojvodska pala\xc4\x8da, Modena\n_START_SECTION_\nZgodovina\n_START_PARAGRAPH_\nStavba, ena najpomembnej\xc5\xa1ih kne\xc5\xbejih pala\xc4\x8d iz 17. stoletja, je bila zgrajena leta 1634 na kraju, kjer je stal anti\xc4\x8dni grad, ki je bil v srednjem veku zgrajen ob mestnih mejah. Dela, prvotno zaupana arhitektu Gaspareju Vigaraniju, je nadaljeval arhitekt Bartolomeo Avanzini, vendar menijo, da so nasvete in smernice pri na\xc4\x8drtovanju dajali tudi Pietro da Cortona, Gian Lorenzo Bernini in Francesco Borromini. Bernini je verjetno sodeloval pri uresni\xc4\x8devanju gradnje pala\xc4\x8de, saj \xc5\xa1e vedno razkriva enoten slog slovesne in elegantne baro\xc4\x8dne stavbe._NEWLINE_Pala\xc4\x8da ima baro\xc4\x8dno pro\xc4\x8delje. Dostop do nje je \xc4\x8dez \xc4\x8dastno dvori\xc5\xa1\xc4\x8de in po slavnostnem stopni\xc5\xa1\xc4\x8du._NEWLINE_Leta 1696 je Marcantonio Franceschini dobil naro\xc4\x8dilo za stropno fresko za osrednjo \xc4\x8castno sobano (Sala d'Onore) za poroko Rinalda Esteja s princeso Charlotte Felicity iz veje Braunschweig-L\xc3\xbcneburg. Zlata sprejemnica (Salottino d'Oro) je prekrita s pozla\xc4\x8denimi odstranljivimi plo\xc5\xa1\xc4\x8dami. Vojvoda Francesco III. jo je uporabljal za svojo pisarno. V pala\xc4\x8di sta zgodovinski muzej voja\xc5\xa1ke akademije in dragocena knji\xc5\xbenica (ogled lahko dovoli poveljstvo voja\xc5\xa1ke akademije).\n_START_SECTION_\nOpis\n_START_PARAGRAPH_\nPred kratkim je bila obnovljena veli\xc4\x8dastna fasada. Od osrednjih vrat se pride do elegantnega \xc4\x8dastnega dvori\xc5\xa1\xc4\x8da, prostora za voja\xc5\xa1ke obrede in o\xc4\x8darljive \xc4\x8castne sobane. V osrednji dvorani je vredno omeniti strop, ki ga je v 18. stoletju osve\xc5\xbeil Marco Antonio Franceschini s kronanjem Bradamanteja, ustanovitelja dru\xc5\xbeine Este, ki ga je Ludovico Ariosto ovekove\xc4\x8dil v Besne\xc4\x8dem Orlandu. O\xc4\x8darljivo pri\xc4\x8devanje o veli\xc4\x8dastnosti majhnega dvori\xc5\xa1\xc4\x8da v Modeni v 17. stoletju je Zlata sprejemnica, delovni kabinet vojvode Francesca III., ki ga je leta 1756 okrasil s paneli, pokritimi z zlatimi plo\xc5\xa1\xc4\x8dami. Plo\xc5\xa1\xc4\x8de so bile odstranljive, kar je omogo\xc4\x8dilo razstavljanje in skrivanje v podzemlju ob nevarnosti in s tem ohranjanje.\n_START_SECTION_\nUporaba danes\n_START_PARAGRAPH_\nV pala\xc4\x8di so zdaj sede\xc5\xbe italijanske voja\xc5\xa1ke akademije, voja\xc5\xa1ki muzej in knji\xc5\xbenica._NEWLINE_Na \xc4\x8dastnem dvori\xc5\xa1\xc4\x8du pala\xc4\x8de so pogosto voja\xc5\xa1ke slovesnosti."